Rygterne talte sandt og den 26-årige canadier Mike Wilson hopper direkte ind på officerrækkerne i forsvaret, men hans offensive kvaliteter har i lige så høj grad gjort den stærke canadier til et attraktivt besætningsmedlem. - Mike er meget stærk i offensiven. Det viser hans produktion igennem årene i ECHL-ligaen, hvor han ligger på omkring et halvt point i snit per kamp. Men han har altså også fået omkring 100 kampe i AHL-ligaen og så kan man altså godt spille hockey, påpeger Frederik Åkesson, direktør i Aalborg Pirates. Den canadiske maskinmester får hjælp af to unge fyrbødere i forsvaret. Den 19-årige aalborgdreng Magnus Leth Nielsen skifter fra de danske mestre i SønderjyskE. Her spillede han 23 kampe sidste år og vender nu hjem til aalborgensisk is. I Herning har Pirates kapret det 20-årige stortalent Rasmus Knudsen, der blandt andet spillede på U20-Landsholdet i forrige sæson. - Rasmus er en spiller, som har været med på Hernings førstehold i de seneste tre sæsoner. Han har et stort talent og kan drive det langt, fortæller Åkesson. De to unge danskere har begge sikret sig to-årige kontrakter, mens Mike Wilson har skrevet kontrakt for den kommende sæson.

Referat:
Aalborg Pirates fortsætter med at styrke besætningen og har nu tre mand mere ombord.